Επιδημιολογική και κυτταρογεννητική μελέτη της επίδρασης της μεθόδου του βιοσυντονισμού στον ανθρώπινο οργανισμό
Authors: Καράκος Περικλής 
Published: September 2021

Ο Βιοσυντονισμός (Bioresonance) (BIO) είναι μια ολιστική φυσική μέθοδος, που μπορεί να χρησιμοποιηθεί για να εφαρμοστεί για να αντιμετωπίσει ένα σημαντικό αριθμό παθήσεων. Η μέθοδος αυτό που κάνει είναι να χρησιμοποιεί τα ηλεκτρομαγνητικά κύματα που λαμβάνει από τον ασθενή τροποποιώντας το ενεργειακό πεδίο του πάσχοντος οργανισμού, αυξάνοντας την δύναμη του αμυντικού συστήματος και βελτιώνοντας έτσι την υγεία. O ΒΙΟ βασίζεται στην επιστημονικά αποδεδειγμένη αρχή της κβαντικής φυσικής ότι τα κύτταρα του σώματός μας εκπέμπουν και λαμβάνουν ηλεκτρομαγνητικά σήματα. Όταν όμως η φυσιολογική ηλεκτρομαγνητική επικοινωνία των κυττάρων διαταραχθεί, λόγω της παρεμβολής κάποιου παθογόνου μικροοργανισμού, το αποτέλεσμα είναι η εκδήλωση ασθενειών. Σκοπός: Η μελέτη αυτή έχει ως σκοπό να εξετάσει τη συμβολή της μεθοδολογίας του ΒΙΟ στην αντιμετώπιση παθήσεων και ασθενειών στον άνθρωπο, ελέγχοντας δεδομένα που έχουν συλλεχθεί από διάφορα ελληνικά εργαστήρια και κέντρα όπου εφαρμόζεται αυτή η μέθοδος. Επίσης στην παρούσα εργασία θα αναλυθούν και τα αποτελέσματα των κυτταρικών πειραμάτων που έγιναν στο Εργ. Γενετικής της Ιατρικής του Δ.Π.Θ., με σκοπό τον κυτταρογεννητικό έλεγχο της επίδρασης του Βιοσυντονιμού. Μέθοδος: Στην επιδημιολογική έρευνα πήραν μέρος 311 ασθενείς από ιατρεία και κέντρα Βιοσυντονισμού σε Αθήνα, Θεσσαλονίκη (2), Βόλο και Ξάνθη. Για τη συλλογή των δεδομένων των ασθενών που πήραν μέρος στην έρευνα χρησιμοποιήθηκε η τεχνική του γραπτού ανώνυμου ερωτηματολογίου. Κριτήριο για τη συμμετοχή στην έρευνα αποτελούσε η πραγματοποίηση τουλάχιστον μιας επίσκεψης στο κέντρο Βιοσυντονισμού. Για τη στατιστική ανάλυση των δεδομένων χρησιμοποιήθηκε το στατιστικό Πρόγραμμα Πραξιτέλης (Καράκος 2003). Το ερωτηματολόγιο που δημιουργήσαμε βασίστηκε στις ερωτήσεις (items) που έχουν χρησιμοποιηθεί σε προηγούμενες έρευνες (Καράκος και Λιαλιάρης, 2017) και περιλάμβανε 85 ερωτήσεις στις οποίες απαντούσαν όλοι οι ασθενείς που χρησιμοποίησαν τη μέθοδο του ΒIO και ολοκλήρωσαν ή διέκοψαν τη θεραπεία τους με τη συσκευή Bicom. Το ερωτηματολόγιο περιείχε ερωτήσεις σχετικές με τα δημογραφικά τους χαρακτηριστικά, τα συμπτώματά των ασθενειών τους και τις αιτίες που τα προκαλούν.Επιπλέον, για τη δημιουργία ενός αξιόπιστου κυτταρογεννητικού ελέγχου μελετήθηκε η επίδραση της θεραπείας του ΒIO στα κύτταρα με βάση τα εξής κριτήρια: την ποσότητα αίματος που ελέγχθηκε, την ακολουθία των συχνοτήτων και τις διαφορετικές ομάδες ατόμων/δοτών.Η γενετική τεχνική που χρησιμοποιήθηκε για να ελεγχθούν τα παραπάνω αποτελέσματα, είναι η ανάλυση των χρωματιδιακών ανταλλαγών σε συνδυασμό με τον υπολογισμό του ρυθμού πολλαπλασιασμού των κυττάρων και την εκτίμηση του μιτωτικού δείκτη. Για επιπλέον αξιολόγηση της δράσης του Βιοσυντονισμού σε κυτταρικό επίπεδο χρησιμοποιήθηκε η καμπτοθεκίνη (CPT) ως θετικό κοντρόλ, η οποία ως αντινεοπλασματικό φάρμακο επάγει τις χρωματιδιακές ανταλλαγές. Η χρήση της CPT δίνει τη δυνατότητα να ελεγχθεί κατά πόσο ο ΒIO ως θεραπεία θα μπορεί να συμβάλλει στην μεταβολή της επίδρασης του φαρμάκου στα κύτταρα. Αποτελέσματα: Βάσει των αποτελεσμάτων της έρευνας διαπιστώθηκε ότι περισσότερο οι γυναίκες είναι αυτές που απευθύνονται στις εναλλακτικές θεραπείες για να αντιμετωπίσουν τα συμπτώματα τους, αφού είχαν πρώτα απευθυνθεί στην κλασική ιατρική και είχαν πάρει κάποια φαρμακευτική αγωγή, αλλά δεν είδαν τα αποτελέσματα που επιθυμούσαν. Οι ηλικίες των περισσότερων ασθενών που απευθύνονται στο ΒIO φαίνεται να είναι ηλικίας 31-45 ετών και όσον αφορά το επάγγελμα είναι κυρίως ιδιωτικοί υπάλληλοι ή άνεργοι. Τα περισσότερα συμπτώματα των ασθενών είναι ρινικά και αφορούν κυρίως εποχιακές αλλεργίες, με κύριες αιτίες τη σκόνη και τη γύρη των φυτών. Μετά την ολοκλήρωση των θεραπειών με το ΒIO, διαπιστώθηκαν υψηλά ποσοστά πλήρους ίασης ή βελτίωσης των συμπτωμάτων των ασθενών της τάξης του 78-80% γεγονός που αποδεικνύει την υψηλή αποτελεσματικότητα της μεθόδου στον άνθρωπο και πως μπορεί να γίνει ο ΒIO ένα χρήσιμο εργαλείο στους γιατρούς ή τους θεραπευτές για τη βελτίωση της υγείας των ασθενών τους και ένα ακόμη σημαντικό προτέρημα του ΒIO είναι το γεγονός ότι μπορεί να εφαρμοστεί σε όλες τις ηλικίες ανώδυνα και χωρίς παρενέργειες. Τα αποτελέσματα των κυτταρικών πειραμάτων της εφαρμογής της βιοσυντονιστικής θεραπείας εξαρτάται από τις ξεχωριστές συχνότητες που θα εφαρμοστούν στα κύτταρα αλλά και από άλλους εξωγενείς παράγοντες όπως είναι το κάπνισμα, οι οποίοι δρουν διαφορετικά στη θεραπεία. Αυτό το συμπέρασμα συνάδει με τη θεωρία του ΒIO η οποία βασίζεται στον σχεδιασμό του κατάλληλου θεραπευτικού προγράμματος σε κάθε περίπτωση ξεχωριστά και εξατομικευμένα.. Από το σύνολο των συχνοτήτων και δοτών που συμμετείχαν στα συγκεκριμένα πειράματα προκύπτει πως σε μη- καπνιστές ο ΒIO μπορεί στις κατάλληλες συχνότητες να μειώσει την αρνητική επίδραση διαφόρων φαρμάκων όπως η καμπτοθεκίνη. Το γεγονός αυτό δείχνει άλλη μια δυνατότητα του ΒIO στην παράλληλη εφαρμογή συχνοτήτων με μία φαρμακευτική αγωγή για την καλύτερη αφομοίωση αυτής από τους ασθενείς και την ελαχιστοποίηση των παρενεργειών ή την αύξηση της επίδρασης κάποιου φαρμάκου. Συμπεράσματα: Τα υψηλά ποσοστά βελτίωσης των συμπτωμάτων στον άνθρωπο σε συνδυασμό με τα αποτελέσματα των κυτταρικών πειραμάτων φαίνεται ότι συνηγορούν για την αποτελεσματικότητα τα μεθόδου. Το γεγονός αυτό αποτελεί ευκαιρία αξιοποίησης των δεδομένων για περαιτέρω έρευνες στο μέλλον με στόχο την καλύτερη αξιοποίησή της στον άνθρωπο και κρίνεται απαραίτητο να ελεγχθεί μεγαλύτερος αριθμός δοτών -καπνιστών και μη, περισσότερες συχνότητες καθώς και άλλες κυτταρικές σειρές, ώστε να αποσαφηνιστεί η επίδρασή του σε κυτταρικό επίπεδο.